google/wiki40b huggingface dataset:
נאור אורמיה

ביוגרפיה

אורמיה נולד, גדל והתחנך בראשון לציון. בנעוריו התפרנס מנגינה בדרבוקה ומעבודה כמלצר-מזמר.
אורמיה מעיד על עצמו שהוא הושפע ממוזיקה מצרית, שכן הוא בא ממשפחה יוצאת מצרים ומהזמרים אום כולתום ופריד אל-אטרש, וכן ממוזיקה שחורה ומוזיקת נשמה ומהזמרים אלביס פרסלי וארית'ה פרנקלין.
אורמיה שירת בצה"ל בלהקה הצבאית של חיל האוויר.

אלבום הבכורה

בשנת 2009 פגש את הסוכן רוברטו בן שושן בזמן שאכל במסעדה, אורמיה יצר עמו קשר ולאחר מכן חתם על חוזה בסוכנות של בן שושן. ב-26 באוקטובר 2010 הוציא אורמיה את אלבום הבכורה שלו בשם "נאור אורמיה". לקראת יציאת האלבום יצאו הסינגלים "מה שאת צריכה" (שנכנס למצעד השנתי של רשת ג' וערוץ 24), "איפה הימים" (את השניים האחרונים אורמיה גם כתב והלחין), "אני מת לדעת" ו"אהבת חיי", במקביל ליציאת האלבום יצא לאור גם "תהיי אתי" ו"לכי לך".
במצעד השנתי לשנת תש"ע נבחר אורמיה ל"תגלית השנה", בתחנות הרדיו האזוריות רדיו דרום ורדיו ירושלים ובתחנות נוספות. במצעד השנתי של רשת ג' הגיע שירו "מה שאת צריכה" למקום ה-31.

"לא מוצא את עצמי"

ב-8 בדצמבר 2010 הועלה בערוץ ה-YouTube של אורמיה הסינגל "לא מוצא את עצמי", בדרך לאלבום שני תחת אותו השם. הסינגל "לא מוצא את עצמי" היה השיר הראשון של אורמיה שהתקבל גם בתחנת הרדיו גלגלצ. בינואר 2011 יצא סינגל נוסף, "יוצא מדעתי", מהאלבום העתידי.

האלבום השני "תתני קצת ממך"

ב-16 במרץ 2011 הוציא אורמיה לתחנות הרדיו את השיר "בצעדייך",השיר הוא סינגל שלישי מאלבומו השני "לא מוצא את עצמי". באלבום השני כתב והלחין אורמיה את השיר "תני לי להיות", שיצא גם כסינגל רביעי מהאלבום. בחודש אוגוסט באותה שנה הוציא הזמר הצעיר את השיר "הרוח", אותו כתב והלחין לעיבוד מוזיקלי של תמיר צור. במהלך חודש נובמבר 2011 הוציא את השיר "משתגע", סינגל שישי במספר לקראת האלבום השני שתוכנן לצאת בתחילת 2012.
ב-7 בפברואר 2012 השתתף אורמיה בדואט עם הזמרת שרית אביטן בשיר "בלילות". נכון ל-20 בנובמבר 2012, השיר זכה ל-1.2 מיליון צפיות ביוטיוב. וידאו הקליפ של השיר הועלה ב-8 בפברואר 2012 ומספר הצפיות בו, נכון ל-20 בנובמבר 2012, עומד על 530,000. ב-15 באוגוסט 2012 הוציא אורמיה את האלבום השני שלו בשם "תתני קצת ממך".
במהלך הקיץ של 2014 השתתף בשיר האהבה: "שיר אהבה בשבילך" יחד עם איזי, האולסטארס וענבל ביבי.
בשנת 2014 אורמיה השתתף בתוכנית המציאות, "הצילו! אני לא יודע לבשל" בשידורי קשת של ערוץ 2.
כיכר פרשרן

כיכר פרשרן (בסלובנית: Prešernov trg) היא הכיכר העירונית המרכזית בליובליאנה, בירת סלובניה. מיקומה של הכיכר בלב העיר העתיקה הופך אותה לנקודת מפגש חשובה, בה נערכים פסטיבלים, בהם הקרנבל של ליובליאנה, קונצרטים, אירועי ספורט ואירועי מחאה. הכיכר והאזור סביבה סגורים לתנועת כלי רכב.
כיכר פרשרן, הממוקמת על גדת נהר הליובליאניצה, נקראת על שמו של המשורר הלאומי של סלובניה, פרנצה פרשרן, אשר מונצח גם על ידי פסל ברונזה גדול ממדים בדמותו, המוצב בתחומי הכיכר.
צורתה של הכיכר היא כשל משפך, וממנה יוצאים מספר רחובות לכיוונים שונים. בדרומה של הכיכר, מחבר אותה הגשר המשולש, העובר מעל נהר הליובליאניצה, עם רחוב סטריטאר (Stritarjeva ulica) המוביל לכיוון בית העירייה, למרגלות טירת ליובליאנה. רחוב צ'ופ (Čopova ulica), בין הרחובות המסחריים העיקריים של העיר, יוצא מהכיכר לכיוון צפון-מערב. רחוב מיקלושיץ' (Miklošičeva cesta) יוצא מהכיכר צפונה לכיוון תחנת הרכבת המרכזית של ליובליאנה, ולאורכו מספר בניינים ידועים הבנויים בסגנון הזצסיון. רחוב וולף (Wolfova ulica) מוביל מהכיכר מערבה ומתחבר לכיכר הקונגרס, כיכר מרכזית נוספת בעיר.
מצדה המזרחי של הכיכר יוצא רחוב טרובאר (Trubarjeva ulica) הציורי, ומוביל לכיוון גשר הדרקון שהוקם לזכר קיסר אוסטרו-הונגריה פרנץ יוזף הראשון. בנוסף מתחברת לכיכר טיילת לאורך גדת נהר הליובליאניצה.
הכיכר קיבלה את מראה הנוכחי במאה ה-17, עת הוקמה כנסיית הבשורה הפרנציסקנית, הבנויה בסגנון הבארוק והיא המבנה המוכר ביותר בתחומה. במאה ה-19 הפך צומת הדרכים שהיה במקום לכיכר סלולה. לאחר רעידת האדמה שהתרחשה בעיר בשנת 1895, חודשה הכיכר, ובניינים עתיקים רבים מימי הביינים אשר ניזוקו ברעידה, הוחלפו על ידי בתי פאר ברוח התקופה.
כוכב לכת מינורי

כוכב לכת מינורי (באנגלית: minor planet; מכונה גם פלנטואיד) הוא גוף שמימי הנע במסלול סביב השמש. נכון ל-6 ביולי 2018 הוגדרו 757,626 כוכבי לכת מינוריים.
ההגדרה 'כוכב לכת מינורי' הומצאה ב-1801, כדי לתאר עצמים כאלה, בראשם קרס, המוגדר כיום ככוכב לכת ננסי. בהמשך נתגלו גופים טרנס-נפטוניים כמו סדנה, קווה-וואר ואורקוס הנכללים בהגדרה זו.
המונח הלועזי "minor planet" - שתורגם לעברית כ"כוכב לכת מינורי" - מתייחס לעיתים במשמעות צרה לאסטרואיד.
כוכב לכת מינורי הוא גוף שמיימי שאינו מוגדר ככוכב לכת, ככוכב לכת ננסי, כירח, כמטאורואיד אבל לא שביט. אסטרואידים, קנטאורים וגופים טרנס-נפטוניים בחגורת קויפר ובדיסק המפוזר הם כוכבי לכת מינוריים.
אחשוורוש

אֲחַשְׁוֵרוֹשׁ היה מלך פרס, על פי מגילת אסתר. המגילה מתארת כיצד גירש את אשתו ושתי ונשא במקומה את אסתר, שניצלה את מעמדה כמלכת פרס כדי לסכל את מזימתו של המן, משריו של אחשוורוש, להשמיד את היהודים בממלכת פרס. רוב החוקרים מזהים את אחשוורוש עם חשיארש הראשון, ששלט בממלכת פרס האחמנית בשנים 486-465 לפני הספירה.

אחשוורוש בתנ"ך

לפי מגילת אסתר, אחשוורוש שלט באימפריה שהשתרעה "מהודו ועד כוש", ולפי הסיפור אימפריה זו כללה 127 מדינות. אולם, אחשוורוש התעניין בעיקר בנעשה בארמונו. לאורך המגילה הוא מארגן מספר רב של משתאות בארמון. בנוסף הוא אוסף את כל נערות הממלכה כדי לבחור מהן את אשתו (לבסוף נבחרת אסתר), ומקים "בית נשים" ו"בית פילגשים". הוא גם עסוק במינויים: הוא ממנה את המן לראש השרים, אולם בעקבות האירועים המתוארים במגילה המן נתלה ומרדכי היהודי ממונה במקומו. בסוף המגילה מסופר גם על פעולות אחרות של אחשוורוש מחוץ לתחומי שושן הבירה, כגון הטלת מיסים.
בבחינה שטחית נדמה כי אחשוורוש הוא הדמות הראשית במגילה - הוא נזכר בה כמאתיים פעם (כ-30 פעמים בשמו, ובשאר האזכורים בכינויים כגון: 'המלך', 'אליו' וכו'...). אך עיון בסיפור מגלה כי זוהי אשליה. דמותו של אחשוורוש היא דמות נלעגת של מלך טיפש, הפכפך וחלש אופי הנשלט בידי יועציו. הוא מכנס את שריו הבכירים להתייעצויות דחופות כדי להחליט בעניינים של מה בכך, ואילו החלטות הרות גורל מתקבלות אצלו בקפריזה של רגע, ולעיתים מתוך שכרות. עם זאת, פרשנים רבים מסכימים כי אחשוורוש איננו מצטייר כמלך רשע. אמנם, מרשיעה לכאורה הסצנה שבה הוא מסמיך את המן לעשות ליהודים כטוב בעיניו; חמת זעמו המלודרמטית בעת "גילוי" הקנוניה שהוא עצמו השתתף ברקיחתה מציגה אותו באור מגוחך. חלק מהפרשנים דנים את אחשוורוש לכף זכות, ומניחים שלא היה מודע למלוא משמעותם של דברי המן: יש הסבורים כי היה שיכור לחלוטין בשעה שאישר את הגזירה. סנדרה בת' ברג מצביעה על כך שבדברי המן לאחשוורוש מופיע הנוסח המקוצר: "ייכתב לאבדם", לעומת הנוסח שאינו משתמע לשתי פנים בצו המלכותי עצמו: "להשמיד להרוג ולאבד...". ברג מעלה את הסברה שהמן הטעה את אחשוורוש במתכוון: מדבריו ניתן היה להבין שהוא מבקש למכור את היהודים לעבדות, וזו התוכנית שאחשוורוש הסכים לה. והשוו לדברי המן: "ועשרת אלפים כיכר כסף אשקול...", ולדברי אסתר: "ואילו לעבדים ולשפחות נמכרנו...". בנוסף, המן לא הזכיר במפורש כי העם ה'בעייתי' הוא העם היהודי, וייתכן כי אחשוורוש סבר כי מדובר בבעיה אמיתית ולא במזימה אנטישמית.
אחשוורוש נזכר גם בספר עזרא: "וּבְמַלְכוּת אֲחַשְׁוֵרוֹשׁ בִּתְחִלַּת מַלְכוּתוֹ כָּתְבוּ שִׂטְנָה עַל יֹשְׁבֵי יְהוּדָה וִירוּשָׁלָ‍ִם". אולם קיים ספק אם מדובר באותו מלך.

דמותו באגדות חז"ל

אופי המלך שנוי במחלוקת בתלמוד הבבלי. מחלוקת בין רב לשמואל עוסקת בשאלה האם היה מלך טיפש שנגרר אחרי המן, או שמא מלך ערמומי. מקריאה במגילה עולות ראיות לשני הצדדים, ויש הבוחרים לקבוע שהיה מלך הפכפך, ותמרן את כולם לרצונו בלא אידיאלים מסוימים. לעומת זאת יש הטוענים שהוא היה חסר דעה משל עצמו. 
באותו הדף, ישנה מחלוקת נוספת לגבי 
ייחוסו. יש אומרים שהיה הבן של כורש ויש אומרים שהיה פקיד פשוט שקנה את המלוכה בכסף. על פי המדרש שבאותו הדף, כשביקש מושתי לבוא למשתה כדי להראות את יופיה, ושתי סירבה באומרה שהוא היה לא יותר מאשר בנו של שומר הסוסים של סבה (נבוכדנצר).

זיהוי היסטורי

חלק מן החוקרים רואים באחשוורוש דמות ספרותית סטראוטיפית שאיננה משקפת את דמותו ההיסטורית של מלך כלשהו, כשם שדמותו של הנרי השמיני במחזהו של שייקספיר איננה משקפת את דמותו ההיסטורית של מלך זה. זאת מבלי לחלוק על עצם הזיהוי של אחשוורוש עם חשיארש.
אדריאנו חאובל

ביוגרפיה

חאובל גדל והתחנך בעיר יבנה. את שירותו בצה"ל עשה בחיל האוויר כלוחם בסוללת הוק של מערך ההגנה האווירית ולאחר מכן כמדריך זיהוי מטוסים בבית הספר להגנה אווירית (ביסל"א).
הוא בעל תואר ראשון בהוראה ובבימוי מסמינר הקיבוצים. כמו כן, הוא בוגר סל"ה - הסטודיו לאמנויות התיאטרון מיסודו של יורם לוינשטיין ובוגר קורס "טכניקה" מול מצלמה אצל ניב רז ואולי שטרנברג. ב-2016 נסע ללמוד במאסטר קלאס של איוואנה צ׳אבק בלוס אנג׳לס.

בטלוויזיה ובקולנוע

במהלך השנים השתתף חאובל במספר סרטים וסדרות טלוויזיה. בשנת 2009 לוהק לשחק בעונה השלישית של הטלנובלה "האלופה". בשנת 2013 שיחק בתפקיד ראשי בסרט הקולנוע "לוויה בצהריים".
בין השנים 2013–2014 שיחק בסדרת הנעורים "החממה", פרי עטו של גיורא חמיצר בתפקיד ״הלקוח״ האישיות השנייה של רובי קליין. בשנת 2016 שיחק בעונה השנייה של הסדרה "פצועים בראש" מאת חנן סביון וגיא עמיר. 
ב-17 במאי 2016 החל, בשידורי "רשת", שידור העונה החמישית של תוכנית המציאות "המירוץ למיליון", בה חאובל נטל חלק ביחד עם בת זוגו דאז מונדה קנצפולסקי, והיה למודח השביעי.
בשנת 2019, הופיע בפרסומת עבור החברה טורנדו לצד השחקנית רותם סלע.

בתיאטרון

במסגרת לימודיו בבית הספר של יורם לוינשטיין, שיחק במחזות "האשה מן הים", "הגשם יפסיק לרדת" ו"עד ראייה". בעת לימודיו, זכה חאובל במקום הראשון בתחרות המלגות על-שם שוש אביגייל ובנוסף, במקום הראשון בתחרות המלגות על-שם שושנה קמחי. 
בשנת 2012 גילם את דמותו של הנסיך במחזמר "סינדרלה", לצד בר רפאלי, חנה לסלאו ושלישיית מה קשור. 
בשנת 2015 שיחק במחזה "התעוררות האביב".

קריירת הדוגמנות

בשנת 2010 הצטלם לצדה של בר רפאלי לקמפיין הלבשה תחתונה עבור רשת ההלבשה התחתונה "בוניטה דה מס". באותה שנה הצטלם ביוון לקמפיין של בגדי ים לגברים, עבור חברת האופנה "NUDE" BY POLYOOD".
קלמן טיסה

תולדות חייו

במשך השנים שלאחר המהפכה ההונגרית של 1848, אותה חווה טיסה כבן 18, ביצע פרנץ יוזף הראשון, קיסר אוסטריה מספר רפורמות דמוקרטיות ומודרניסטיות בהונגריה. בשיאן הועבר חוק בחירות שהתיר לשכבה דקה בת כ-6% לבחור נציגים לפרלמנט. 
בבחירות הראשונות נבחר טיסה לחבר פרלמנט. ב-1875 ייסד את המפלגה הליברלית ונבחר לראש ממשלת הונגריה. עיקר המנדט של ממשלתו היה עיסוק בנושאי פנים וכלכלה. טיסה הצעיד את מדינתו למודרניזציה שלטונית ומנהלית, בלתי תלויה בזו האוסטרית. בין היתר הוקמו בתקופתו הבירוקרטיה, מערכת המיסים ההונגריים והחלת השימוש בשפה ההונגרית כשפת שלטון בתחומי השליטה ההונגריים באימפריה (במקום הגרמנית). כן פעל טיסה נגד אנטישמיות, בפרט לאחר עלילת הדם של טיסאסלר.
בנו, אישטוון טיסה, היה אף הוא ראש ממשלה.
מועדון הוקי ראשון דווילס

היסטוריה

המועדון הוקם בשנת 2001 כ"עמותת הוקי רולר ראשון לציון" על ידי אנדרי שטפוצה, שהיה מאמן הוקי רולר כחוגים בראשון לציון והסביבה, ופיליפ גוטליב, אביו של שחקן המועדון באותה תקופה, אורי גוטליב. המועדון פעל להפעלת חוגי הוקי רולר לילדים וכעבור שנה קיבל המועדון מגרש כדורגל במתחם הספורט-כיף שעבר הסבה חלקית להוקי רולר. המועדון קידם ליגות אזוריות מדי שנה כשהאלופה האזורית התקדמה לשחק נגד קבוצות מאזור רעננה על אליפות ישראל. בשנת 2002 נהרג שחקן המועדון, אלירן עשור, בתאונת דרכים בזמן שהיה בדרכו לצו ראשון בלשכת הגיוס, בשנה שלאחר מכן החליט המועדון בשיתוף משפחתו של עשור על קיום טורניר שנתי לזכרו של אלירן. הטורניר מתקיים מאז בכל שנה בחול המועד פסח וכולל טורניר לילדי המועדון ולקבוצות הבוגרים.
בשנת 2005 הקימה עריית ראשון לציון את מגרש ההוקי רולר התקני הראשון בישראל בפארק נאות שקמה שבעיר. תהליך ההקמה התארך בשל פגיעת סופת גשמים ביסודות המגרש בזמן הבניה. המגרש נחנך בטורניר אלירן עשור באותה שנה. עם הקמתו, הועברו כל משחקי הליגה למגרש החדש. בשנת 2007, לקראת נסיעת נבחרת ישראל לנוער לאליפות העולם, החלו מספר קבוצות להתאמן במגרש עם דסקית על מנת לאפשר לשחקנים להתרגל לקראת הנסיעה ובשנה שלאחר מכן הוחלט לאפשר לקבוצות המעוניינות בכך לשחק עם דסקית במשחקי הליגה, כעבור עוד שנה החליטה הנהלת הליגה באופן רשמי על החלפת הכדור בדסקית. בעונות 2006-2008 זכתה קבוצת ראשון דווילס פעמיים באליפות ישראל.
בשנת 2010 הקים המועדון קבוצת הוקי קרח על בסיס שחקני קבוצת ההוקי רולר אך הקבוצה הצטרפה לליגת ההוקי קרח הישראלית רק בשנת 2011. מאז שנת 2008 לא זכתה ראשון דווליס באליפות ישראל בהוקי רולר למרות שסיימה את הליגה במקום הראשון בכל שנה עד 2013. בעונת 2010/11 זכתה הקבוצה ב"גביע דווילס", טורניר חד פעמי שאורגן ומומן על ידי המועדון ולאחר מכן קיבל הכרה כגביע המדינה לאותה שנה. בעונת 2013/14 ספגה קבוצת ההוקי רולר מכה קשה כאשר 5 שחקנים התגייסו לצה"ל ועוד 4 שחקנים עזבו את המועדון, הקבוצה סיימה את העונה במקום ה-5 מתוך 8 בזכות 2 ניצחונות טכניים ועלתה לפלייאוף שם הדהימה את הליגה בכך שצליחה להגיע לגמר בו הפסידה 4:1 לקבוצת אייסטיים הרצליה.

ראשון דווילס 2

קבוצת ההוקי קרח השנייה של המועדון, הוקמה בשנת 2011. הקבוצה מורכבת משחקני הנוער המורשים להשתתף בליגת הבוגרים ומשחקנים חובבים מקבוצת ההוקי רולר של המועדון.
בעונת 2014/15 זכתה באליפות הליגה הלאומית ובכך עלתה לליגת העל, דבר שידרוש ממנה שינוי בהרכב.

פעילות בינלאומית

עד שנת 2011, קיים המועדון מחנה אימונים בכפר האולימפי בראוביצ'י, בלרוס, עם מאמנים מקומיים במגרשי האימונים המכינים את הנבחרת האולימפית של בלרוס, בשנת 2012 עבר המחנה לעיר מלדצ'נה ובשנת 2015 עבר לעיר מינסק.
שחקני המועדון היוו חלקים גדולים מנבחרות ישראל בהוקי רולר בשנים 2005, 2007, 2010, 2014 וכן בנבחרות ישראל בהוקי קרח בשנים 2008-2015.
בשנת 2011, השתתפו שחקני המועדון בשיתוף עם קבוצת ההוקי קרח של בת ים בטורניר B.S.R השנתי עד גיל 14 של קוויבק וזכו באליפות דרג B (הנמוך).
החל משנת 2014 משתתף המועדון בטורניר Ice Peaks הבינלאומי לילדים עד גיל 12, המשתף מספר קבוצות ישראליות וקבוצה רוסית.
בשנת 2014 נבחר המועדון להרכיב את קבוצת הילדים עד גיל 13 שתשחק בטורניר דיסקית הזהב שנערכה בעיר סוצ'י שברוסיה. הקבוצה שהורכבה נבנתה סביב מספר שחקני המועדון ושחקנים מקבוצות אחרות וסיימה את הטורניר במקום ה-5.
בשנת 2015 צפויה קבוצת ראשון דווילס להשתתף בסיבוב הראשון של הגביע הקונטיננטלי לשנת 2016 בבלגרד, סרביה, באוקטובר 2015, השתתפות ראשונה של קבוצה ישראלית מאז 2012.
ניל מכסיף

שימוש בניל להפקת צבע בעת העתיקה

מין זה כנראה גודל בעבר לצורך הפקת הצבע אינדיגו. לפי מסורת הזיהוי מתקופת הגאונים ולפי מספר חוקרים, ניתן לזהות את הצבען אינדיגו שהופק מהניל עם 'קלא אילן' הנזכר בספרות חז"ל. לדעת יהודה פליקס, הניל המכסיף הובא לארץ ישראל בשלהי תקופת הבית השני, והוא שיער שגידלו אותו באזור בקעת ים המלח ועמק הירדן. אישוש להנחה זו התקבל עם מציאתם של 276 זרעים מפוחמים של ניל בעין גדי, סמוך לבית הכנסת מהתקופה הביזנטית. לפי זיהוי הזרעים, מדובר בניל מכסיף או בניל מכחיל (Indigofera ceorula). פליקס אף הציע שמתקנים שהתגלו בסמוך לארמון החשמונאים ביריחו (שני בורות גדולים), שימשו לצביעת אריגים בחומרים שהופקו מצמח זה.
בחפירות שנערכו בעין בוקק, נחשף בית מלאכה שפעל החל מהתקופה ההרודיאנית ועד לתקופת מרד בר כוכבא. בדיקות שנערכו באפר האתר הראו על המצאות הצבען ניל. החוקרים דוד אילוז וזהר עמר מאוניברסיטת בר-אילן הציעו שייתכן שממצא זה מה מעיד על הפקה של צבע האינדיגו באתר מהצמחים שגודלו באזור.
עדויות ברורות לגידול הניל בתקופה הערבית הקדומה נמצאו בצוער, יריח ובית שאן. גידולו נמשך עד למאה התשע עשרה, ובראשית המאה העשרים הוחלף בחומרים סינתטיים וזולים יותר לצביעה.
מנדלה

מַנְדָּלָה (בסנסקריט: मण्डल) היא דיאגרמה סימבולית המורכבת מעיגול בו יכול להיות ציור, או סימן גרפי אחר.

משמעות

פירוש המילה מנדלה בסנסקריט הוא "מעגל" או "מרכז". 
ציורים הדומים למנדלה הופיעו בכמה תרבויות בעולם, ללא קשר ביניהן, למשל ביבשת אמריקה ובדרום אסיה. מַנְדָּלָה מסמלת את היקום ואת נפש האדם בכל הדתות שמקורן בתת-היבשת ההודית. ברוב ציורי המנדלה יש מרכז משמעותי, וממנו מצוירים הקשרים של הארה או מאפיינים של בודהיסטווה (ישות מוארת). בנוסף יצויר לרוב צלב, המחלק את המנדלה לארבעה חלקים.
ישנן תרבויות, בהן המנדלה מייצגת את המערכת שעל בסיסה מתקיימת ויזואליזציה של המדיטציה. בנוסף לכך היא מסמלת מקום מקודש וסגור, טוטאליות, את המיקרוקוסמוס, אינטליגנציה קוסמית ואינטגרציה. המנדלה מייצגת את רוח הקוסמוס ואת קיום העולם. הריבועים, שמופיעים בה לסירוגין, מייצגים עקרונות דואליים, אך גם משלימים של היקום, את שחזור הבריאה, ועלייתה של הנשמה לשמיים. כמו כן, הם מייצגים את מרכז הכוח, שמותיר את האזור מאובטח מהשפעות עוינות. מרכז זה מתפקד כשמש או כאמצעי לכניסה לשמיים.
צורת המנדלה מורכבת מחמש נקודות עיקריות: האחת במרכז, וארבע האחרות מסתובבות סביבה - משמאלה, מימינה, מעליה ומתחתיה. המרכז הוא סמל לאגו, שסובב סביב עצמו בזמן ובחלל. חמש נקודות אלו מייצגות, בין השאר, חמישה אלמנטים, הקשורים באישיותו של האדם, או את חמשת בודהות. בנוסף הן מייצגות בהינדואיזם את חמש ה'משפחות', המקבילות לחמש הפנים של שיווה: המערב - לבן ,Sadyojāta (שם של שיווה, בריאה): צפון - צהוב ,Vāmadeva (שימור); דרום - שחור ,Aghora (התפרקות/התחדשות); מזרח - אדום ,Tatpuruṣa (הסתרת החסד); המרכז - ירוק, הפנים של Īśāna (גילוי החסד, הכוח היצירתי).
המקדש ההודי אף הוא בנוי כמנדלה, ומסמל את היקום ברמות שונות. כמו כן, במבנה שערים או דלתות לארבע נקודות חשובות, המקבילות למספר הנקודות הקיימות סביב מרכז המנדלה.
המנדלה בטיבט מצוירת בעזרת גרגרי חול צבעוניים.
גם ביהדות ניתן למצוא רמז למקור זה:
אין לך עיגול בעולם שאינו נעשה מתוך נקודה אחת העומדת באמצע...ונקודה זו העומדת באמצע נוטלת כל האור ומאירה לגוף ונאור הכול
— ספר תשבי, כרך א:רמז
.
מספן

מספן הוא יחידת-מטה צבאית במפקדת חיל הים הישראלי.  בראש המספן ניצב קצין בדרגת תת-אלוף או אלוף-משנה.
שוקי שחרור

ביוגרפיה

שחרור גדל והתחנך בירושלים. בנעוריו למד בישיבה התיכונית נתיב מאיר בעיר מגוריו (במחזור שיצאו ממנו שלושה קצינים בדרגת אלוף - אלעזר שטרן, ישי בר ויאיר נוה וכן הרב הצבאי הראשי לשעבר תת-אלוף רפי פרץ).

שירותו הצבאי

בשנת 1974 התגייס לצה"ל ושובץ בחטיבת גולני. בגולני עבר מסלול הכשרה כלוחם, קורס מ"כים חי"ר וקורס קציני חי"ר. עם תום הקורס שב לגולני ושימש במספר תפקידי פיקוד ובהם מפקד מחלקה, פלוגה וכמפקד פלחה"ן גולני. במלחמת לבנון שימש כסגן מפקד גדוד 51‏. בהמשך שימש כמפקד גדוד 51 בין השנים 1984–1986. לאחר מכן שימש כמפקד עוצבת ברעם בין השנים 1989–1991 וכסגן מפקד אוגדת עזה. במבצע ענבי זעם שימש כקצין אג"ם של פיקוד הצפון. ב-1978, בעת שהיה מפקד פלוגה, היה שחרור מעורב בתאונת דרכים קטלנית והורשע בארבע עברות: בהריגה, בנהיגה ללא רישיון, בעקיפה בדרך שאינה פנויה ובהתנהגות שאינה הולמת קצין. בשל כך פנתה התנועה לאיכות השלטון בשנת 1998 לשר הביטחון ולרמטכ"ל בדרישה כי לא ימונה לראש מטה פיקוד הצפון. שחרור מונה לתפקיד זה ובשנת 2002 השתחרר מצה"ל. במלחמת לבנון השנייה שימש במילואים כראש מטה פיקוד הצפון.
לאחר שחרורו מונה כאחראי על האיפיון המבצעי של חברת אלביט מערכות. במילואים משמש שחרור כסגן מפקד פיקוד צפון. כמו כן הוא משמש כיושב ראש סניף מרחבי הר אדר של האגודה למען החייל.
שירות המידע הלאומי

שירות המידע הלאומי (Serviço Nacional de Informações) ובראשי תיבות - SNI, היה שירות ביון שנוצר על ידי הדיקטטורה הצבאית בברזיל כיורש לשירות הפדרלי למודיעין וסיכול ריגול, בימי הנשיא אומברטו קסטלו ברנקו בשנת 1964. עם המעבר של ברזיל למשטר דמוקרטי פורק השירות. כיום ממלא תפקיד זה שירות בשם "סוכנות הביון של ברזיל" (ובראשי תיבות - ABIN).

היסטוריה

ה-SNI התחיל את דרכו כשירות אזרחי בפיקודו של גנרל בדימוס בשם גולברי דו קוטו אה סילבה. הוא סיפק לנשיא אומברטו קסטלו ברנקו מקור מידע חיצוני, עצמאי משירותי הביון של הצבא. אנשי ה-SNI החלו את פעולתם כגוף הקרוי "המכון למחקר וללימודים חברתיים" שהוקם על ידי קוטו אה סילבה במטרה לחתור תחת שלטונו של ז'ואו גולאר, נשיאה האזרחי האחרון של ברזיל לפני השתלטות הכת הצבאית ב-1964.
ככל שכבדה ידו של המשטר הצבאי בברזיל על תושביה והשפעת הצבא חדרה לכל תחומי החיים; הצליח גם הצבא להשתלט על SNI, ולהפוך אותו לכלי חשוב בשליטתו בברזיל. למרות קיומה של משטרה חשאית בברזיל עוד מימי הרודן ז'טוליו ורגאס בשנות ה-30, השתלטות הצבא על ה-SNI הביאה נטיות אלו לשיאים חדשים.
בשנת 1973 הקים ה-SNI גוף משלו לאימון אנשי מודיעין. בשלב זה היה ה-SNI בעל עוצמה רבה שכללה מונופול על אימונם של סוכני ביון, והשפעה רבה במשרד הנשיא. השירות היה בעל אוטונומיה מוחלטת, ורבים מבוגריו ועושי דברו שימשו במשרות בעלות כוח והשפעה בממשל הברזילאי.

מבנה

באופן תאורטי תפקידו של ה-SNI היה לתאם בין פעולות גופי המודיעין של הצבא, כאשר לכל זרוע מזרועות צבא ברזיל, חיל האוויר, חיל הים וזרוע היבשה, היה שירות מודיעין אוטונומי משלו. למעשה, שירות המודיעין של חיל היבשה לא היה כפוף ל-SNI, והיה בעל שרשרת פיקוד מקבילה. גוף זה ניהל מדיניות משלו, והיה אחראי לרציחות, חטיפות ומעצרים בלתי חוקיים. כל שלושת גופי הביון הצבאיים היו אחראים לרדיפת מתנגדי משטר באופן לא דמוקרטי.

שיטות פעולה

ה-SNI היה אחראי למתן אישור לכל מינוי בשירות המדינה. באמצעות רשת של מודיעין והאזנות, צבר השירות מידע על אזרחי ברזיל.
מחקר היסטורי מעריך כי בשיאו כלל השירות 50,000 איש המועסקים בו (כיום, לדוגמה, מועסקים בשירות המקביל, ABIN, כ-1,600 עובדים).
כוחו של השירות היה כה חזק, עד ששניים מנשיאי ברזיל בתקופת המשטר הצבאי, אמיליו גרסטזו מדיסי וז'ואו פיגיירדו שימשו כראשי השירות בטרם קיבלו את משרת הנשיא.
אלכסנדר טאירוב

חייו

נולד בשם אלכסנדר קורנבליט (Александр Яковлевич Корнблит). אביו, יעקב קורנבליט, היה מנהל בית הספר היסודי בברדיצ'ב. בגיל 10 עבר לגור אצל דודתו בקייב, שחקנית לשעבר. בשנת 1905 חווה על בשרו את הפוגרום של קייב. הוא גם נעצר פעמיים על ידי המשטרה של הצאר והחליט בעקבות זאת לעבור לסנט פטרסבורג. שם הוא פגש לראשונה את שחקנית התיאטרון הידועה וורה קומיסרז'בסקאיה ושיחק לצידה בתיאטרון שלה תחת הבמאי המפורסם וסבולוד מיירהולד. במקביל הוא המשיך ללמוד משפטים, לימודים אותם החל כבר בקייב.
טאירוב הסתייג מהבימוי של מיירהולד, אותו חשב למכני מדי לטעמו. בשנת 1912 הוא ביים לראשונה הצגה בריגה. גם אחרי מהפכת אוקטובר המשיך לעבוד ברוסיה הסובייטית. אך בשנת 1929 היחסים עם המשטר החלו להתערער. באוגוסט 1941 הצטרף טאירוב לועד היהודי האנטי-פשיסטי במוסקבה. 
אחרי סיום מלחמת העולם השנייה התיאטרון שבניהולו חווה התקפות עוד יותר חזקות. במאי 1949 נסגר התיאטרון, וזמן קצר לאחר מכן נתגלה אצל טאירוב גידול מוחי ובספטמבר 1950 נפטר.

התיאטרון הסינתטי

טאירוב היה אחד היוצרים החשובים בברית המועצות בתחום התיאטרון. הוא ניסה לשלב בין תפיסותיו של קונסטנטין סטניסלבסקי לבין אלה של מיירהולד. הוא חלם על תיאטרון בלי מחזות כתובים. הוא רצה ליצור שחקן שיהיה אומן בטכניקה "הפנימית" כמו גם ב"חיצונית". 
בטכניקה "הפנימית" הוא התכוון למערך הרצונות, הדמיון והרגשות של השחקן, בטכניקה "החיצונית" ביכולות הגופניות, הקוליות, הנשימה וכו'. מה שהוא כינה "סינתטי", היה הרצון לשלב בין כל האומנויות השותפות ליצירה התיאטרונית.
מונטיצ'לו (אילינוי)

היסטוריה

בשנת 1822 הגיע לאזור ג'ורג' הווארת' כדי לכהן כגורם המקשר בין ממשל ארצות הברית לבין השבטים הילידים. בשנת 1829 ג'יימס א. פיאט קנה את הבקתה של הווראת' ועבר להתגורר בה. מתיישבים נוספים שהגיעו למקום התיישבו בקרבת הביקתה.
בשנת 1837 החליטו תושבי המקום לייסד את היישוב כעיירה. אברהם מרקיז, ויליאם ברנס, ג'יימס מקריינולדס וג'יימס פיאט הצעיר הקימו חברה והשקיעו כספים משותפים כדי לקנות אדמה מפיאט האב. מקריינולדס הציע לקרוא למקום מונטיצ'לו על שם מקום מוצאו של תומאס ג'פרסון. מונטיצ'לו הוקמה באופן רשמי ב-1 ביולי 1837 וחגיגות ההקמה נערכו ב-4 ביולי.
הבניין הראשון בעיירה החדשה היה ביתו של מר קאס ששימש גם כחנות מכולת. הבניין השני היה ביקתת עץ שנבנתה על ידי ג'ון טנברוק. בשנת 1839 בנה ניקולאס דה-בור את "המבצר הישן" (The Old Fort) שהוסב מאוחר יותר למלון.
ב- 27 בינואר 1841, הוכרזה הקמה של מחוז חדש - מחוז פיאט על שם ג'יימס פיאט האב. כעיר היחידה במחוז, הפכה מונטיצ'לו להיות בירת המחוז. המחוז החל את פעילותו ב- 5 באפריל של אותה שנה מהמבצר הישן. בשנת 1843 נבנה בית משפט הראשון על אדמה שנתרמה על ידי ויליאם ה. פיאט.
Bad Liar

ביקורת מבקרים

הסינגל "Bad Liar" קיבל לרוב ביקורות חיובים על השיר של סלינה, אשר רובן כללו את הסינגל כשיר הטוב ביותר של סלינה עד היום.
יפה נוף (הוצאה לאור)

יפה נוף היא הוצאה לאור ורשת חנויות ספרים, ההוצאה מיועדת לספרות חרדית ופונה בעיקר לקהל יעד חרדי, החל משנת ה'תשע"ג 2013 ההוצאה היא הגדולה במגזר החרדי, לאחר שרכשה את הוצאת פלדהיים הוותיקה.
יפה נוף הוקמה על ידי משפחת פוזן, היא קיימת למעלה מעשור, ובתחילת דרכה עסקה בעיקר בהפצת ספריו של הרב שמשון פינקוס. לאחר שרשת פלדהיים נקלעה לקשיים, רכשה ב-ה'תשע"ג 2013 יפה נוף את הוצאת פלדהיים עם רשת החנויות שלה בכ-17 מיליוני שקלים, והפכה להוצאה החרדית הגדולה ביותר עם רשת החנויות הגדולה ביותר, המתחרה שלה היא הוצאת אור החיים המחזיקה אף היא בחנויות ספרים רבות.
נכון לתשע"ח - 2017, לרשת כעשרים וארבע סניפים בערים עם אוכלוסייה חרדית בישראל, וכמה נוספים בחו"ל.
The 2nd Law

הרקע לאלבום

לפי ראיונות שנתנו הלהקה, מיוז נכנסו להקלטה בחודשים ספטמבר-אוקטובר 2011. מאוחר יותר נאמר שהאלבום ישוחרר בחודש אוקטובר 2012. מת'יו בלאמי, סולן הלהקה, הגדיר את האלבום בצחוק: "אודיסאת ג'אז גנגסטא ראפ נוצרית עם אמביינט ודאבסטפ מחתרתי פוגשים פסיכדליית קאנטרי פלמנקו מטאלית" בחשבון הטוויטר שלו. בלאמי הגדיר את האלבום בנוסף גם "האלבום האישי ביותר שכתבנו" וזה מתבטא בין היתר בשני שירים מהאלבום, "Save Me" ו"Liquid State" שכתב בסיסט הלהקה, כריס וולסטנהולם, שמתארים את המאבק העיקש שלו באלכוהוליזם.

ביקורות

האלבום קיבל ביקורות שליליות בעיקר, ובנוסף, מהסינגלים והטריילר ששוחררו מהאלבום המעריצים הביעו הסתייגות, מכיוון שהלהקה נעה לכיוון האלקטרוני והדאבסטפ ונטשה מעט באלבום הזה את הרוק האלטרנטיבי והניו-פרוגרסיב האופייניים לה.
אנשי פפואה

גנטיקה

במחקר משנת 2005 (ASPM gene variants) שנעשה על השפעתם של הומולוגים (גנים) על הפרעות באישיות ובהתנהגות כמו מיקרוצפליה (הפרעה בתפקוד המח הגורמת לפיגור התפתחותי קוגניטיבי ומוטורי) נמצא שבקרב אנשי פפואה ישנו דירוג גבוה ביותר של כ-59.4% לגן מפותח וחדש מסוג D, שהוא גן בן 6000 שנה בקירוב. בעוד שלא ידוע בדיוק איזה יתרון הגן הזה מספק, נראה שהוא עובר ברירה טבעית באוכלוסיות, שורד את האבולוציה ומעניק יתרון ממשי מעצם גידולו המהיר.
חאק א-דין הראשון

חאק א-דין הראשון, מבני שושלת וולאשמה,‏ האמיר של יפאט ובנו של עומר וולאשמה. לפי החוקר א.מ. לואיס, הוא "הפנה את ההסתערויות המקוטעות של קודמיו להסתערות של ג'יהאד ראשון נגד החבשים הכופרים"‏.
סולטאן מצרים א-נאסר מוחמד עודד את האמיר חאק א-דין לתקוף את אתיופיה. האמיר לכד את שגרירו של הקיסר האתיופי עמדה ציון הראשון כאשר חזר מקהיר. הלה נדרש בכפייה להתאסלם, אך סירב והוצא להורג‏.
לפי הספר "הניצחונות האדירים של עמדה ציון קיסר אתיופיה", הידיעה על כך ששגרירו הוצא להורג הכעיסה כל כך את הקיסר, עד שהלה יצא מיד לכיוון יפאט עם עוד שבעה פרשים. בספר נטען שכאשר הגיע לשם, הקיסר טבח גברים רבים מצבא יפאט; צבאו של עמדה ציון צר על בירת יפאט ולקח כשלל כמות ניכרת של זהב, כסף, ארד וגם בגדים‏.
האמיר הובס מאוחר יותר על ידי הקיסר האתיופי עמדה ציון בשנת 1328‏.